

**Školovanje djece s teškoćama u razvoju**

**Postupak upisa**

Djeca s teškoćama u razvoju koja su školski obveznici, obvezna su proći postupak upisa kao i sva djeca – liječnički pregled i procjenu psihofizičkog stanja djeteta u osnovnoj školi.

Za djecu s teškoćama u razvoju potrebno je u školi **priložiti dokumentaciju** (nalaze, mišljenja i razvojne procjene stručnjaka/specijalista koji su uključeni u praćenje razvoja, nalaz i mišljenje jedinstvenog tijela vještačenja).

**Prijedlog školovanja - redoviti ili posebni program?**

Prijedlog školovanja djeteta s teškoćama u razvoju donosi školsko *povjerenstvo za utvrđivanje psihofizičkog stanja djeteta*. Nakon pregleda djeteta povjerenstvo može predložiti:

- upis u školu po redovitom programu,

- upis po primjerenom programu,

- privremeno oslobođenje (odgoda) od upisa ili

- prijevremeni upis.  
  
Ako je za dijete predložen upis po redovitom programu, obvezni ste ga upisati u školu.

**Koje su mogućnosti kada redoviti program nije najbolja opcija?**

U ostalim slučajevima (kada je procjena da redoviti program nije u skladu s djetetovim potrebama i mogućnostima), povjerenstvo svoj prijedlog upućuje upravnom tijelu u županiji nadležnom za poslove obrazovanja, koji će izdati **rješenje o školovanju djeteta**. Navedenim rješenjem može se utvrditi sljedeće:

* dijete se oslobađa upisa u toj školskoj godini
* odobrava se **upis po primjerenom programu školovanja** (redoviti program uz individualizirane postupke, redoviti program uz prilagodbu sadržaja i individualizirane postupke, posebni program uz individualizirane postupke ili posebni program za stjecanje kompetencija u aktivnostima svakodnevnoga života i rada uz individualizirane postupke).
* odobravanje prijevremenog upisa djeteta

Ukoliko je djetetu odgođen upis u školu dijete je obvezno (ako to zdravstveno stanje dozvoljava) pohađati program predškole i prema potrebi programe podrške i rehabilitacije.

Rješenje o primjerenom obliku školovanja za roditelja je značajan dokument! Prema tom dokumentu roditelju se za dijete preporuča način školovanja.

**Školovanje djece s teškoćama u razvoju odvija se u:**

* redovnim osnovnim školama
* posebnim odgojno - obrazovnim ustanovama (posebni programi - Centri za odgoj i obrazovanje)

**Programi odgoja i obrazovanja učenika s teškoćama u razvoju su:**

* redoviti program uz individualizirane postupke,
* redoviti program uz prilagodbu sadržaja i individualizirane postupke,
* posebni program uz individualizirane postupke,
* posebni programi za stjecanje kompetencija u aktivnostima svakodnevnoga života i rada uz individualizirane postupke.

**Primjereni programi odgoja i obrazovanja ostvaruju se u različitim oblicima školovanja odnosno u:**

* redovitome razrednom odjelu,
* dijelom u redovitome, a dijelom u posebnome razrednom odjelu,
* posebnome razrednom odjelu,
* odgojno-obrazovnoj skupini.

**Dodatni odgojno-obrazovni i rehabilitacijski programi** koji se određuju kao dio primjerenoga programa odgoja i obrazovanja učenika s teškoćama u razvoju su:

* program edukacijsko-rehabilitacijskih postupaka,
* program produženoga stručnog postupka,
* rehabilitacijski programi.

**Privremeni** oblici odgoja i obrazovanja su (primjenjuju se kada se radi o određenim zdravstvenim teškoćama radi kojih dijete nije u mogućnosti pohađati školu):

* nastava u kući,
* nastava na daljinu i
* nastava u zdravstvenoj ustanovi.

**Pomoćnici u nastavi/asistenti**

Pomoćnik u nastavi pruža potporu učenicima koji svladavaju nastavni plan i program škole koju pohađaju, ali imaju veće teškoće koje ih sprečavaju u samostalnom funkcioniranju te trebaju stalnu ili povremenu potporu pomoćnika u nastavi, odnosno imaju veće:

* teškoće u motoričkom funkcioniranju donjih i/ili gornjih ekstremiteta,
* teškoće u komunikaciji i socijalnim interakcijama te senzornoj integraciji, a povezane su s poremećajima iz autističnoga spektra,
* teškoće u intelektualnom funkcioniranju udružene s drugim utjecajnim teškoćama,
* teškoće proizašle oštećenjem vida,
* teškoće koje se manifestiraju u ponašanju tako da ih ometaju u funkcioniranju i ugrožavaju njihovu fizičku sigurnost i/ili fizičku sigurnost drugih učenika.

Potrebu za asistentom/pomoćnikom u nastavi utvrdit će škola tijekom postupka upisa odnosno procjene djetetovih sposobnosti i potreba.

**Djecu kojoj je ove godine odgođen upis u školu školsko povjerenstvo pozivat će ranije na upis u školu (veljača/ožujak 2022.) kako bi škola pravovremeno planirala i osigurala potrebnu podršku.** Potrebno je voditi računa o tome i obaviti kontrole kod stručnjaka koji prate razvoj djeteta.

**Ustanove koje provode posebne programe za učenike s teškoćama u razvoju:**

* Centar za odgoj i obrazovanje „Velika Gorica“
* Centar za rehabilitaciju „Zagreb“
* Centar za autizam
* Mali dom Zagreb
* Centar za odgoj i obrazovanje „Slava Raškaj“
* OŠ Nad lipom
* Centar za odgoj i obrazovanje „Goljak“
* Centar za odgoj i obrazovanje „Vinko Bek“

Za dodatne informacije vezano uz oblike školovanja i podršku koja je potrebna djetetu možete se obratiti stručnim suradnicima dječjeg vrtića ili stručnjacima koji prate razvoj Vašeg djeteta u specijaliziranim ustanovama.

Izvori:

<https://mzo.gov.hr/istaknute-teme/udruge/pomocnici-u-nastavi-i-strucni-komunikacijski-posrednici/1027>

<https://gov.hr/moja-uprava/obrazovanje/djeca-s-posebnim-potrebama/djeca-s-teskocama-u-razvoju/302>

<https://gov.hr/moja-uprava/obrazovanje/djeca-s-posebnim-potrebama/programi-za-ucenike-s-teskocama-u-razvoju/303>

Za stručno-razvojnu službu DV Žirek

Ivana Miloš, prof.rehabilitator